Reykjavíkurdætur

Reykjavíkurdætur er íslenskur listahópur sem eingöngu er skipaður konum. Hópurinn var stofnaður árið 2013 og hefur komið fram á fjölda tónlistarhátíða erlendis og einnig hlotið viðurkenningar og verðlaun á erlendum vettvangi.Bergþóra Jónsdóttir, „Gripum bara einhverja öldu“, Morgunblaðið 8. júlí 2016 (skoðað 18. september 2019) 

Reykjavíkurdætur tóku til starfa árið 2013 en þær Þuríður Blær Jóhannsdóttir og Kolfinna Nikulásdóttir höfðu frumkvæði að því að fá til liðs við sig konur sem voru áhugasamar um rapp. Þær hófu að koma fram á rappkonukvöldum á skemmtistöðum í Reykjavík og upp frá því varð sveitin til. Í sveitinni eru nú 11 konur en yfirleitt eru þær átta saman á sviði hverju sinni.Ruv.is, „Heimurinn þarf á okkur að halda“ (skoðað 18. september 2019)

Fyrsta plata sveitarinnar RVK DTR kom út árið 2013 og var hún fjármögnuð í gegnum hópfjármögnun á Karolina Fund.Karolinafund.com, „Reykjavíkurdætur“ (skoðað 18. september 2019)

Textar Reykjavíkurdætra vísa til mismunandi þátta mannlífsins og hafa gjarnan pólitískar skírskotanir og taka á viðfangsefnum eins líkamsskömm, kynjamisrétti og valdeflingu kvenna. Flestir textarnir eru á íslensku en einnig hafa þær tekið upp nokkur lög á ensku. 

Reykjavíkurdætur sömdu lagið Drusla fyrir Druslugönguna á Íslandi árið 2014Nutiminn.is, „„Ég á minn líkama“ - Reykjavíkurdætur senda frá sér Druslugöngulag“ (skoðað 19. september 2019) og árið 2017 var verk þeirra RVKDTR - The Show sett á svið í Borgarleikhúsinu.Mbl.is, „Ég myndi búa mig undir allt“ (skoðað 19. september 2019)

Árið 2019 hlutu Reykjavíkurdætur MMETA verðlaunin (Music Moves Europe Talent Awards) á Eurosonic tónlistarhátíðinni í Groningen í Hollandi. Á Degi íslenskrar tungu í nóvember árið 2019 var Reykjavíkurdætrum veitt sérstök viðurkenning er verðlaun Jónasar Hallgrímssonar voru veitt. Ráðgjafanefnd verðlaunanna taldi Reykjavíkurdætur „hafa verið valdeflandi fyrirmyndir sem hafi sýnt að hægt er að fella margbrotinn reynsluheim ungra Íslendinga í orð.“Mbl.is, „Jón og Reykjavíkurdætur verðlaunuð“ (skoðað 16. nóvember 2019)   

 Tilvísanir 
Flokkur:Stofnað 2013
Flokkur:Íslenskar hljómsveitir
Flokkur:Íslenskar tónlistarkonur
Flokkur:Íslenskir rapparar